Nog aanvalle by Fort KlapperkopFoto: Facebook Talle gewelddadige aanvalle het die afgelope paar maande by Fort Klapperkop plaasgevind sowel as in die nabygeleë Groenkloof-natuurreservaat. Volgens Robrecht Tryhou, ŉ verteenwoordiger van die inwonersvereniging, Vriende van die Groenkloof-natuurreservaat, was daar minstens vier aanvalle by Fort Klapperkop verlede week. “Twee van die aanvalle was by uitkykpunt 1 (die naaste aan die R21) en twee by uitkykpunt 5. Daar was ook voorvalle by die Fonteinesirkel.” Tryhou het gesê die aanvallers is meestal met messe gewapen en beroof slagoffers van hul selfone en beursies. Hy het dringende ingryping van die munisipaliteit geëis. “Ons kan nie toelaat dat ons buurte, paaie, openbare ruimtes en groenareas gekaap word deur ŉ groep misdadigers nie.” Tryhou en ander belanghebbendes het intussen vroeër vandeesmaand weer met Shaun Wilkinson, DA-raadslid, oor die situasie vergader. Volgens Wilkinson sal daar binne die volgende paar weke ŉ veiligheidsinisiatief op die been gebring word, Daar word ook beplan om bykomende heinings, hekke en veiligheidshuisies aan te bring. ŉ Skoonmaakaksie word intussen vir Sondag beplan in die omgewing van die Fonteinesirkel. Maroela Media het verlede jaar berig oor verskeie aanvalle by Fort Klapperkop. In Junie is ŉ fietsryer aangeval en beroof. Sy aanvallers het hom met klippe probeer slaan voordat hy daarin kon slaag om weg te kom. In Mei is ŉ vrou wreed deur vier mans aangeval toe sy fietsgery het. Hulle het haar in die bosse ingetrek en haar herhaaldelik met ŉ klip geslaan en probeer om haar te wurg. Die vrou kon daarin slaag om haar valhelm aan te hou en dit het moontlik haar lewe gered.